b"\n_START_ARTICLE_\nVicent Blasco Ib\xc3\xa1\xc3\xb1ez\n_START_SECTION_\nBiografia\n_START_PARAGRAPH_\nVa n\xc3\xa0ixer a Val\xc3\xa8ncia el 29 de gener del 1867. Va cursar els estudis de Dret a la Universitat de Val\xc3\xa8ncia i es va llicenciar el 1888, tot i que pr\xc3\xa0cticament no va exercir aquesta carrera. Va dividir la seua vida entre la pol\xc3\xadtica, la literatura i l'amor a les dones, de qui era un admirador profund, tant de la bellesa f\xc3\xadsica com de les seues caracter\xc3\xadstiques psicol\xc3\xb2giques. Es definia com un home d'acci\xc3\xb3, abans que com un literat. Escrivia amb inusitada rapidesa. Entusiasta de Miguel de Cervantes, de la hist\xc3\xb2ria i la literatura castellanes. _NEWLINE_Va ingressar amb 21 anys en la ma\xc3\xa7oneria, el 6 de febrer del 1887, i hi va adoptar el nom simb\xc3\xb2lic de Danton. Va formar part de la l\xc3\xb2gia Uni\xc3\xb3 n\xc3\xbam. 14 de Val\xc3\xa8ncia i, posteriorment, de la l\xc3\xb2gia Ac\xc3\xa0cia n\xc3\xbam. 25. El 1989 va fundar a la ciutat de Val\xc3\xa8ncia el peri\xc3\xb2dic La Bandera Federal, d'ideologia republicana i federal._NEWLINE_Militant del Partit Republic\xc3\xa0 des de la seua joventut, va fundar el diari El Pueblo a Val\xc3\xa8ncia; va ser en diverses ocasions diputat a les Corts espanyoles i es va batre en duel reiterades vegades. En un d'aquests desafiaments, va estar a punt de perdre la vida. La bala li va pegar a la sivella del cintur\xc3\xb3, gr\xc3\xa0cies a la qual cosa es va salvar. Va tenir amors tempestuosos, i cap al 1909 va viatjar a l'Argentina, on, a m\xc3\xa9s de crear dues ciutats, Nova Val\xc3\xa8ncia i Cervantes, va impartir confer\xc3\xa8ncies sobre la hist\xc3\xb2ria i la literatura castellanes. Anys despr\xc3\xa9s, cansat de la seua vida de colonitzador, en qu\xc3\xa8 va recollir alguns fracassos que no li s\xc3\xb3n atribu\xc3\xafbles, Vicent Blasco Ib\xc3\xa1\xc3\xb1ez, un dels novel\xc2\xb7listes m\xc3\xa9s brillants d'aquell canvi de segle, va anar a Par\xc3\xads, coincidint amb l'arribada al poder de C\xc3\xa1novas del Castillo i l'inici de la Primera Guerra Mundial. _NEWLINE_All\xc3\xa0, l'insigne novel\xc2\xb7lista i republic\xc3\xa0 valenci\xc3\xa0 va rebre l'enc\xc3\xa0rrec personal del president Raymond Poincar\xc3\xa9 d'escriure una novel\xc2\xb7la sobre la guerra. I aquesta va ser Los cuatro jinetes del Apocalipsis, que va captivar el p\xc3\xbablic nord-americ\xc3\xa0 i va arribar a ser m\xc3\xa9s llegida que la mateixa B\xc3\xadblia en aquell pa\xc3\xads. L'autor valenci\xc3\xa0 va conrear diversos g\xc3\xa8neres dins de la narrativa. Aix\xc3\xad, obres com Arroz y tartana, Ca\xc3\xb1as y barro (1902) o La barraca (1898), entre d'altres, es poden considerar novel\xc2\xb7les regionals. Al mateix temps, destaquen els seus llibres de car\xc3\xa0cter hist\xc3\xb2ric, entre els quals es troben: Mare Nostrum, el citat Los cuatro jinetes del Apocalipsis (1916), El papa del mar, A los pies de Venus, o de car\xc3\xa0cter autobiogr\xc3\xa0fic com La maja desnuda, La voluntad de vivir, La catedral, fresc detallat dels afers eclesi\xc3\xa0stics de la catedral de Toledo, i fins i tot Los argonautas, en qu\xc3\xa8 mescla una mica de la seua pr\xc3\xb2pia biografia amb la hist\xc3\xb2ria de la colonitzaci\xc3\xb3 espanyola d'Am\xc3\xa8rica._NEWLINE_Tot i que ha estat incl\xc3\xb2s per alguns cr\xc3\xadtics entre els escriptors de la generaci\xc3\xb3 del 98, el cert \xc3\xa9s que els seus coetanis no el van admetre entre ells. Vicent Blasco Ib\xc3\xa1\xc3\xb1ez va ser un home afortunat en tots els ordres de la vida i, a m\xc3\xa9s a m\xc3\xa9s, es va enriquir amb la literatura, cosa que cap d'ells no havia aconseguit. A m\xc3\xa9s, la seua personalitat irresistible, impetuosa i vital, li va atraure l'antipatia d'alguns. No obstant aix\xc3\xb2, el mateix Azor\xc3\xadn, un dels seus detractors, ha escrit p\xc3\xa0gines extraordin\xc3\xa0ries en les quals manifesta la seua admiraci\xc3\xb3 per l'escriptor valenci\xc3\xa0, per les seues m\xc3\xa0giques descripcions de l'horta de Val\xc3\xa8ncia i del seu esplendor\xc3\xb3s mar, semblants en lluminositat i vigor als tra\xc3\xa7os dels pinzells del seu gran amic, l'il\xc2\xb7lustre pintor valenci\xc3\xa0 Joaqu\xc3\xadn Sorolla._NEWLINE_Pol\xc3\xadticament era un republic\xc3\xa0 federal. Milit\xc3\xa0 en la Uni\xc3\xb3 Republicana de Nicol\xc3\xa1s Salmer\xc3\xb3n, per\xc3\xb2 despr\xc3\xa9s es va fer amic d'Alejandro Lerroux i organitz\xc3\xa0 amb ell el Partit Republic\xc3\xa0 Radical a Val\xc3\xa8ncia, tot i que el 1908 se'n separ\xc3\xa0 per a fundar el Partit d'Uni\xc3\xb3 Republicana Autonomista, que durant la Segona Rep\xc3\xbablica espanyola va dirigir el seu fill Sigfrido Blasco-Ib\xc3\xa1\xc3\xb1ez. Va ser l'impulsor de la doctrina pol\xc3\xadtica valenciana anomenada blasquisme._NEWLINE_Alguns autors li han atribu\xc3\xaft un posicionament ideol\xc3\xb2gic anticatalanista, fonamentant-se en l'episodi de boicot d'una confer\xc3\xa8ncia de Joan Ventosa i Francesc Camb\xc3\xb3 al Teatre Principal de Val\xc3\xa8ncia l'any 1918, pels seguidors republicans de l'esquerra populista del partit de Blasco Ib\xc3\xa1\xc3\xb1ez, que irromperen al teatre clamant crits de \xc2\xab\xc2\xa1Viva Espa\xc3\xb1a, muera Catalu\xc3\xb1a!\xc2\xbb (Visca Espanya, mori Catalunya!). Darrere d'aquest succ\xc3\xa9s, realment s'amagava un conflicte social de l'\xc3\xa8poca entre proteccionisme (conservadorisme catal\xc3\xa0) i lliurecanvisme (republicanisme valenci\xc3\xa0) econ\xc3\xb2mic, en un context de fort creixement de l'economia capitalista. Un exemple que refuta aquesta teoria \xc3\xa9s l'homenatge que el partit rend\xc3\xad a Val\xc3\xa8ncia l'any 1934 per commemorar la mort de l\xc3\xadder republic\xc3\xa0 catal\xc3\xa0 Francesc Maci\xc3\xa0, i arrib\xc3\xa0 a publicar en el seu diari oficial, El Pueblo, titulars com: \xc2\xabDon Francisco Maci\xc3\xa0 era para Catalu\xc3\xb1a lo que Blasco Ib\xc3\xa1\xc3\xb1ez para Valencia\xc2\xbb (Francesc Maci\xc3\xa0 era per a Catalunya all\xc3\xb2 que Blasco Ib\xc3\xa1\xc3\xb1ez per a Val\xc3\xa8ncia). _NEWLINE_En aquesta l\xc3\xadnia, una delegaci\xc3\xb3 oficial valenciana formada per Sigfrido Blasco-Ib\xc3\xa1\xc3\xb1ez (fill de Vicent Blasco Ib\xc3\xa1\xc3\xb1ez), en nom del PURA i dels diputats republicans valencians, delegats de la Diputaci\xc3\xb3 de Val\xc3\xa8ncia, i el primer tinent alcalde, juntament amb dos regidors de l'Ajuntament de Val\xc3\xa8ncia, viatjaren per acomiadar Maci\xc3\xa0 en el seu enterrament. Sense anar m\xc3\xa9s lluny, i com a exemple del sentiment col\xc2\xb7lectiu respecte al catalanisme al Pa\xc3\xads Valenci\xc3\xa0 durant l'\xc3\xa8poca, el govern local del petit poble de la Nucia, prop de Benidorm (Marina Baixa), express\xc3\xa0 el condol per la defunci\xc3\xb3 de Maci\xc3\xa0: \xc2\xabcon este motivo y por tratarse de un gran luchador a favor de la implantaci\xc3\xb3n de la Rep\xc3\xbablica Espa\xc3\xb1ola, acord\xc3\xb3 la Corporaci\xc3\xb3n hacer constar en acta su sentimiento...\xc2\xbb (amb aquest motiu i per tractar-se d'un gran lluitador en favor de la implantaci\xc3\xb3 de la Rep\xc3\xbablica espanyola, acord\xc3\xa0 la Corporaci\xc3\xb3 fer constar en acta el seu sentiment...). _NEWLINE_Va conservar una vil\xc2\xb7la a la platja de la Malva-rosa, a pesar dels seus viatges pel m\xc3\xb3n, on debatia amb els intel\xc2\xb7lectuals i amics de la seua \xc3\xa8poca. Aquesta vil\xc2\xb7la, actualment restaurada, \xc3\xa9s la Casa museu Blasco Ib\xc3\xa1\xc3\xb1ez._NEWLINE_Vicent Blasco Ib\xc3\xa1\xc3\xb1ez era fill d'aragonesos i, encara que parlava valenci\xc3\xa0, va escriure la seua obra quasi exclusivament en castell\xc3\xa0, llevat d'algun relat curt en valenci\xc3\xa0 publicat a l'almanac de Lo Rat Penat gr\xc3\xa0cies al seu amic Constant\xc3\xad Llombart. En les seues primeres obres de car\xc3\xa0cter m\xc3\xa9s popular, els di\xc3\xa0legs dels personatges els escrivia en valenci\xc3\xa0 sense traducci\xc3\xb3, o b\xc3\xa9 per considerar-ho m\xc3\xa9s genu\xc3\xad o b\xc3\xa9 per considerar-ho un tret particular que podia ser ben ent\xc3\xa8s pels castellanoparlants.\n_START_SECTION_\nObres\n_START_PARAGRAPH_\nL'obra de Vicent Blasco Ib\xc3\xa1\xc3\xb1ez, en la majoria de les hist\xc3\xb2ries de la literatura espanyola, per les seues caracter\xc3\xadstiques generals, se sol qualificar de pertanyent al naturalisme literari. Tamb\xc3\xa9 es poden observar, en la primera fase, alguns elements costumistes i regionalistes.\n_START_SECTION_\nAdaptacions al cinema i la televisi\xc3\xb3\n_START_PARAGRAPH_\nHollywood va ser pionera a dur a terme versions de les novel\xc2\xb7les de l'escriptor valenci\xc3\xa0, per\xc3\xb2 el cinema espanyol de la d\xc3\xa8cada del 1900 ja se'n va encarregar de realitzar alguna adaptaci\xc3\xb3. El mateix escriptor va dirigir juntament amb el gran Ricardo de Ba\xc3\xb1os la primera versi\xc3\xb3 de Sangre y arena.Van ser m\xc3\xadtiques The Four Horsemen of the Apocalypse, una superproducci\xc3\xb3 de Rex Ingram estrenada el 1921, que va convertir el no menys m\xc3\xadtic Rodolfo Valentino en estrella, juntament amb Nita Naldi, i que roman com la millor translaci\xc3\xb3 de la novel\xc2\xb7la al cinema (per damunt de l'adaptaci\xc3\xb3 de Vincent Minnelli del 1962); Sangre y arena (1922) de Fred Niblo, que consolida Valentino com l'astre cinematogr\xc3\xa0fic en tot el m\xc3\xb3n, en una pel\xc2\xb7l\xc3\xadcula que va ser superada per l'esplendorosa cinta del mateix t\xc3\xadtol que Rouben Mamoulian va rodar el 1941 amb Tyrone Power, Linda Darnell, Rita Hayworth i Anthony Quinn; i Mare nostrum (1926), de Rex Ingram, amb Antonio Moreno i Alice Terry en un paper d'espia predecessor del de Greta Garbo en la pel\xc2\xb7l\xc3\xadcula Mata Hari. Precisament Greta Garbo va debutar aquell any a Hollywood amb dues adaptacions de Vicent Blasco Ib\xc3\xa1\xc3\xb1ez: The Torrent, dirigida per Monta Bell i basada en Entre naranjos, i The Temptress, que va comen\xc3\xa7ar a dirigir el mestre suec Mauritz Stiller per\xc3\xb2 va acabar Fred Niblo. El 1929, es va realitzar una cinta amb versi\xc3\xb3 muda i sonora anomenada La bodega, de Benito Perojo, amb Concha Piquer quasi debutant en el cinema._NEWLINE_El 1941, s'imita Sangre y arena (ja comentat), amb tot luxe de mitjans i en technicolor, per a la 20th Century Fox. A Espanya, Rafael Gil roda un dels seus millors t\xc3\xadtols adaptant l'obra Mare Nostrum el 1948. En el cinema hispanoameric\xc3\xa0, tamb\xc3\xa9 es fan versions de les novel\xc2\xb7les m\xc3\xa9s famoses de l'autor (i tamb\xc3\xa9 en les televisions de Brasil o M\xc3\xa8xic) durant els 50 i 60, i a Hollywood s'adapta una fluixa versi\xc3\xb3 de La maja desnuda (1958), amb Ava Gardner i Tony Franciosa, que va passar sense pena ni gl\xc3\xb2ria, i Els quatre genets de l'Apocalipsi, amb un frac\xc3\xa0s sonor de taquilla._NEWLINE_El final dels anys 70 suposa el seu redescobriment per la televisi\xc3\xb3 a l'estat espanyol. Televisi\xc3\xb3 Espanyola produeix i emet La barraca (1979) i Ca\xc3\xb1as y barro (1978), amb actors de primera l\xc3\xadnia com Victoria Vera i Jos\xc3\xa9 B\xc3\xb3dalo, i guions i realitzaci\xc3\xb3 de segona, per\xc3\xb2 que van assolir una gran popularitat._NEWLINE_En els \xc3\xbaltims anys, han brillat dues produccions de TVE basades en obres de l'autor valenci\xc3\xa0: Entre naranjos el 1996, dirigida per Josefina Molina, i Arroz y tartana el 2005, amb una premiada interpretaci\xc3\xb3 de Carmen Maura; i tamb\xc3\xa9 una menys brillant biografia sobre la seua vida, titulada Blasco Ib\xc3\xa1\xc3\xb1ez, del 1998, amb Ram\xc3\xb3n Langa i Ana Obreg\xc3\xb3n. _NEWLINE_L'adaptaci\xc3\xb3 m\xc3\xa9s recent per a televisi\xc3\xb3 \xc3\xa9s Flor de Mayo, protagonitzada per Ana Fern\xc3\xa1ndez i Jos\xc3\xa9 Sancho, que es va estrenar en Canal 9 el 22 de gener del 2009."